CELEX: 52021PC0175
Language: mt
Date: 2021-04-13
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali tal-Kawkaw

IL-KUMMISSJONI EWROPEA
            Brussell, 13.4.2021
            COM(2021) 175 final
            2021/0094(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali tal-Kawkaw
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fl-Organizzazzjoni Internazzjonali tal-Kawkaw (minn hawn ’il quddiem: “ICCO”)
                  1
                Kunsill Internazzjonali tal-Kawkaw (minn hawn ’il quddiem: “Il-Kunsill tal-ICCO”) b’rabta mal-adozzjoni prevista tal-estensjoni tal-Ftehim Internazzjonali dwar il-Kawkaw (ICA, 2010)
                  2
               . 
            
            
               2.Kuntest tal-proposta
            
            
               2.1.Il-Ftehim Internazzjonali dwar il-Kawkaw (ICA, 2010)
            
            
               
                  Il-Ftehim Internazzjonali dwar il-Kawkaw (ICA, 2010) (minn hawn ’il quddiem “l-ICA” jew “il-Ftehim”) għandu l-għan li jiżgura kooperazzjoni internazzjonali mtejba b’rabta ma’ kwistjonijiet dinjija tal-kawkaw u kwistjonijiet relatati, jipprovdi forum għal konsultazzjonijiet intergovernattivi dwar il-kawkaw u dwar modi biex titjieb l-ekonomija dinjija tal-kawkaw, jiffaċilita l-kummerċ billi jiġbor u jipprovdi informazzjoni dwar is-suq dinji tal-kawkaw u biex jinkoraġġixxi domanda akbar għall-kawkaw.
               
               
                  L-ICA daħal fis-seħħ fl-1 ta’ Ottubru 2012 għal perjodu ta’ għaxar snin sat-30 ta’ Settembru 2022 (l-Artikolu 62(1) tal-ICA).
               
               
                  L-Unjoni Ewropea hija parti għall-ICA
                     3
                  .
               
            
            
               2.2.Il-Kunsill Internazzjonali tal-Kawkaw
            
            
               Skont l-Artikolu 6(1) tal-ICA, il-Kunsill Internazzjonali tal-Kawkaw għandu jikkonsisti mill-membri kollha tal-Organizzazzjoni. Skont l-Artikolu 7 tal-ICA, il-Kunsill għandu jeżerċita dawk is-setgħat kollha u jwettaq jew jirranġa għat-twettiq ta’ dawk il-funzjonijiet kollha li huma meħtieġa biex jitwettqu d-dispożizzjonijiet espressi tal-ICA.
            
            
               Bħala regola ġenerali, il-Kunsill tal-ICCO jorganizza sessjoni regolari waħda f’kull nofs tas-sena tal-kawkaw iżda għandu l-possibbiltà li jiltaqa’ f’sessjoni speċjali (l-Artikolu 9(1)(2) tal-ICA). L-Artikolu 12 tal-ICA jistipula li d-deċiżjonijiet kollha tal-Kunsill tal-ICCO fil-prinċipju jittieħdu b’kunsens. Fin-nuqqas ta’ kunsens, id-deċiżjonijiet jittieħdu permezz ta’ vot speċjali skont il-proċedura stabbilita fl-Artikolu 12(1) tal-ICA. L-Artikolu 10 u 11 tal-ICA jipprovdu għal distribuzzjoni speċifika ta’ voti u proċedura ta’ votazzjoni bejn il-membri tal-Organizzazzjoni li jesportaw u li jimportaw.
            
            
               2.3.L-att previst tal-Kunsill Internazzjonali tal-Kawkaw
            
            
               
                  F’Settembru 2020, matul it-102 sessjoni tiegħu, il-Kunsill tal-ICCO rrakkomanda l-estensjoni tal-ICA lil hinn mid-data ta’ skadenza attwali tiegħu. Dan jippermetti li fil-futur tiġi adottata reviżjoni sostanzjali. Il-Kunsill tal-ICCO għandu jiddeċiedi dwar l-estensjoni tal-ftehim, skont l-Artikolu 62(4) tal-ICA, li jistipula li l-Kunsill jista’ jestendi l-Ftehim kollu jew parti minnu għal żewġ perjodi li ma jaqbżux is-sentejn tal-kawkaw kull wieħed.
               
            
            
               Fit-22-23 ta’ April 2021, matul il-103 sessjoni tiegħu, il-Kunsill tal-ICCO għandu jadotta deċiżjoni fir-rigward tal-estensjoni tal-ICA tal-2010 (“l-att previst”). Din id-deċiżjoni tista’ tiġi posposta għas-sessjonijiet li jmiss tal-Kunsill.
            
            
               L-iskop tal-att previst huwa li japprova l-estensjoni tal-ICA tal-2010 fil-Kunsill tal-ICCO. L-estensjoni tal-ICA 2010 se tagħti żmien xieraq lill-Membri tal-ICCO biex imexxu n-negozjati dwar ir-reviżjoni tal-ICA.
            
            
               L-att previst se jsir vinkolanti fuq il-partijiet f’konformità mal-Artikolu 12(3) tal-ICA, li jistipula li l-Membri huma impenjati li jaċċettaw bħala vinkolanti d-deċiżjonijiet kollha tal-Kunsill skont id-dispożizzjonijiet tal-Ftehim.
            
            
               3.Pożizzjoni li għandha tittieħed f’isem l-Unjoni
            
            
               L-iskop ta’ din il-proposta huwa li jkun hemm awtorizzazzjoni mill-Kunsill lill-Kummissjoni biex tivvota, f’isem l-Unjoni, favur l-estensjoni tal-ICA fi ħdan il-Kunsill tal-ICCO.
            
            
               
                  L-estensjoni tal-ICA għal massimu ta’ erba’ snin se tagħti biżżejjed ħin lill-Membri tal-ICCO biex jgħaddu minn reviżjoni sostanzjali li tiffoka fuq l-immodernizzar u s-simplifikazzjoni tal-Ftehim.
               
            
         
         
            
               In-negozjati biex isir rieżami parzjali tal-ICA se jinfetħu fil-103 sessjoni tal-Kunsill tal-ICCO f’April 2021. Il-ħtieġa li tiġi estiża se tiġi vvalutata skont il-progress fin-negozjati, biex jitħalla biżżejjed żmien biex l-ICA jiġi parzjalment rieżaminat.
            
            
               
                  Bħalissa, il-parteċipazzjoni tal-UE fl-ICCO hija ta’ benefiċċju kemm għall-Unjoni kif ukoll għal Stati Membri oħra tal-ICCO u l-ICA jista’ jiġi estiż kif inhu. L-estensjoni tal-ftehim lil hinn mill-2022 u l-ħidma parallela fi proċedura separata dwar l-immodernizzar tal-Ftehim se jwasslu għal involviment mill-ġdid tal-Membri u diskussjoni dwar ir-rilevanza tal-ICCO biex jintlaħqu l-isfidi attwali. Ir-reviżjoni possibbli tal-ICA wara l-2022 potenzjalment iżżid il-valur miżjud tiegħu u r-rilevanza tax-xogħol tiegħu u possibilment tattira aktar interess fl-ICCO. Estensjoni tal-Ftehim għalhekk hija fl-interess tal-Unjoni.
               
            
            
               4.Bażi legali
            
            
               4.1.Bażi legali proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  4
               .
            
            
               4.1.2.Applikazzjoni għal dan il-każ
            
            
               Il-Kunsill tal-ICCO huwa korp stabbilit bi ftehim, jiġifieri l-Ftehim Internazzjonali tal-Kawkaw tal-2010.
            
            
               L-att li l-Kunsill tal-ICCO huwa msejjaħ biex jadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonali b’konformità mal-Artikolu 12(3) u 62(4) tal-ICA 2010.
            
            
               L-att previst la jissupplimenta u lanqas jemenda l-qafas istituzzjonali tal-Ftehim.
            
            
               Għalhekk, il-bażi legali proċedurali għad-deċiżjoni proposta hija l-Artikolu 218(9) tat-TFUE.
            
            
               4.2.Bażi legali sostantiva
            
            
               4.2.1.Prinċipji
            
            
               Il-bażi legali sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi legali sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst huma relatati mal-politika kummerċjali komuni.
            
            
               Għalhekk, il-bażi legali sostantiva tad-deċiżjoni proposta hija l-Artikolu 207 tat-TFUE.
            
            
               4.3.Konklużjoni
            
            
               Jenħtieġ li l-bażi legali tad-Deċiżjoni proposta tkun l-Artikolu 207 tat-TFUE, flimkien mal-Artikolu 218(9) tat-TFUE.
            
         
         
            
               2021/0094 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali tal-Kawkaw
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) l-ewwel subparagrafu, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim Internazzjonali dwar il-Kawkaw tal-2010 (“il-Ftehim”) ġie konkluż mill-Unjoni bid-Deċiżjoni tal-Kunsill 2012/189/UE
                  5
                u daħal fis-seħħ fl-1 ta’ Ottubru 2012.
            
            
               (2)Skont l-Artikolu 62(1) tal-Ftehim, il-Ftehim jibqa’ fis-seħħ sat-30 ta’ Settembru 2022, sakemm ma jiġix estiż.
            
            
               (3)Skont l-Artikolu 7(1) tal-Ftehim, il-Kunsill Internazzjonali tal-Kawkaw tal-Organizzazzjoni Internazzjonali tal-Kawkaw (“il-Kunsill tal-ICCO”) għandu jeżerċita dawn is-setgħat kollha u jwettaq jew jirranġa għat-twettiq ta’ dawk il-funzjonijiet kollha li huma meħtieġa biex jitwettqu d-dispożizzjonijiet espliċiti tal-Ftehim. Skont l-Artikolu 62(4) tal-Ftehim, il-Kunsill tal-ICCO jista’ jadotta deċiżjoni dwar l-estensjoni tal-Ftehim lil hinn mid-data ta’ skadenza attwali tiegħu “għal żewġ perjodi li ma jaqbżux is-sentejn tal-kawkaw kull wieħed”, jiġifieri sat-30 ta’ Settembru 2024 għall-ewwel perjodu u sat-30 ta’ Settembru 2026 għat-tieni perjodu.
            
            
               (4)Il-Kunsill tal-ICCO, matul il-103 sessjoni tiegħu fit-22 u t-23 ta’ April 2021, għandu jadotta deċiżjoni dwar l-estensjoni tal-Ftehim. Din id-deċiżjoni tista’ tiġi posposta għal data aktar tard.
            
            
               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill tal-ICCO, minħabba li d-deċiżjoni tal-Kunsill tal-ICCO dwar l-estensjoni tal-Ftehim se tkun vinkolanti fuq l-Unjoni.
            
            
               (6)Huwa fl-interess tal-Unjoni li tkompli tipparteċipa fi ħdan l-ICA, meta titqies l-importanza tas-settur tal-kawkaw għal għadd ta’ Stati Membri u għall-ekonomija tal-Unjoni.
            
            
               (7)L-estensjoni tal-Ftehim għal massimu ta’ erba’ snin għandha tagħti lill-membri tal-Kunsill ICCO l-ħin xieraq biex jgħaddu minn reviżjoni sostanzjali fil-futur li tkun tiffoka fuq il-modernizzazzjoni u s-simplifikazzjoni tal-Ftehim”. 
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-103 sessjoni tal-Kunsill Internazzjonali tal-Kawkaw tal-Organizzazzjoni Internazzjonali tal-Kawkaw, jew f’sessjonijiet sussegwenti, għandha tkun li tivvota favur l-estensjoni tal-Ftehim Internazzjonali tal-2010 dwar il-Kawkaw għal żewġ perjodi ta’ mhux aktar minn sentejn tal-kawkaw kull wieħed, jiġifieri sat-30 ta’ Settembru 2024 għall-ewwel perjodu u sat-30 ta’ Settembru 2026 għat-tieni perjodu. 
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
         
         
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Stabbilit bil-Ftehim tal-1972 dwar il-Kawkaw: United Nations Treaty Series (Sensiela tat-Trattati tan-Nazzjonijiet Uniti), vol. 882, pġ. 67.
               
               
                  
                     (2)
                  
                        United Nations Treaty Series (Sensiela tat-Trattati tan-Nazzjonijiet Uniti), vol. 2871, p.3
               
               
                  
                     (3)
                  
                        Id-Deċiżjoni tal-Kunsill tas-26 ta’ Marzu 2012 dwar il-konklużjoni tal-Ftehim Internazzjonali tal-2010 dwar il-Kawkaw, ĠU 12.04.2012, L102, p.1; Id-Deċiżjoni tal-Kunsill tas-17 ta’ Mejju 2011 dwar l-iffirmar, f’isem l-Unjoni Ewropea, u l-applikazzjoni provviżorja tal-Ftehim Internazzjonali tal-2010 dwar il-Kawkaw; ĠU L259 of 04.10.2011, p.7.
               
               
                  
                     (4)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64 
               
               
                  
                     (5)
                  
                        Id-Deċiżjoni tal-Kunsill 2012/189/UE of 26 ta’ Marzu 2012 dwar il-konklużjoni tal-Ftehim Internazzjonali tal-2010 dwar il-Kawkaw (ĠU L102, 12.4.2012, p.1).